72 pikkewyne in see vrygelaat | News24
72 pikkewyne in see vrygelaat
Altesaam 72 pikkewyne wat by die Suider-Afrikaanse Stigting vir die Beskerming van Kusvoëls in St. Francisbaai behandel is ná 'n onlangse oliestorting is gister in samewerking met Sanparke en die Nasionale Seereddingsinstituut vrygelaat.
DIT het bykans 30 dae, 6 000 kg sardyne en drie ton handdoeke geneem om 72 oliebesmeerde pikkewyne te rehabiliteer en verlede week in die see vry te laat.
Hoewel dié groep pikkewyne byna 'n maand laas by hul neste op St. Croix-eiland in Algoabaai was, het die eerste proesel egte sout seewater elke voël se ingeboude kompas dadelik in die rigting van die eiland gerig.
Die Suider-Afrikaanse Stigting vir die Beskerming van Kus­voëls (Sankub) op St. Francisbaai het die brilpikkewyne in samewerk-ing met beamptes van Sanparke en die Nasionale Seereddingsinstituut (NSRI) in die see naby St. Croix-eiland vrygelaat.
Waterdig, vet gevoer en met 'n mikroskyfie toegerus, is 40 kartonbokse vol pikkewyne op drie rubberbote tot naby die eiland geneem. Hier is die bokse oopgemaak, oor die boot se rand gehang en die pikkewyne het gretig in die seewater gespring.
"Kyk, daar kom die ander om hulle te verwelkom," roep iemand opgewonde op die boot.
Twee rye pikkewyne kom soos 'n verwelkomingskomitee van die eiland af tot by die pas vrygelate pikkewyne geswem. Stilte heers terwyl hulle 'n sirkel om die vrygelate pikkewyne swem en toe saam as 'n groep na die eiland wegswem.
Die stilte word verbreek toe 'n skool dolfyne ook verby swem.
"Wat 'n wonderlike afskeidsgeskenk gee die natuur nie vir my nie," sê Marizaan Booysen op haar laaste werkdag as NSRI-beampte.
Die 72 pikkewyne was die grootste groep van die meer as 150 oliebesmeerde pikkewyne wat sowat 'n maand gelede tussen Bird-, St. Croix-, Jaheel- en Brenton-eiland vir rehabilitasie opgelaai is. Die pikkewyne is vermoedelik weens twee afsonderlike oliestortings in Algoabaai besmeer. Teen gister het die Suid-Afrikaanse Maritieme Veiligheidsowerheid (Samsa) steeds nie op navrae gereageer oor watter een van die twee oliestortings vir die besmeerde pikkewyne verantwoordelik is nie.
Fayroush ­Ludick, 'n Oos-Kaapse streekwoordvoerder van Sanparke, sê hule is van die twee oliestortings bewus. "Ons wag steeds op Samsa om 'n vergadering met ons te belê. Hulle sal ons dan moontlik kan inlig oor wie die skuldige party is."
Samrec het Sondag om 13:00 'n groep gerehabiliteerde pikkewyne by die Kaap Recife-vuurtoring in die see vrylaat.